Enn og aftur fóru leikmenn ÍA og stuðningsmenn svekktir af velli eftir tap á heimavelli í sumar . Það voru Keflvíkingar sem komu í heimsókn í Pepsídeildinni í gærkvöldi . Suðurnesjamenn báru sigur úr bítum í hörkuleik 3 : 2 . Bæði lið skörtuðu nýjum þjálfurum í leiknum , Kristján Guðmundsson hjá Keflavík og Þorvaldur Örlygsson hjá ÍA . Að loknum þessum leik og áttundu umferð er Keflavík í 8. sætinu með sjö stig en Skaginn eru sem fyrr með aðeins þrjú stig í 10. sæti . Athyglisvert er að Skagamenn eru þó ekki í fallsæti og hafa aldrei verið þetta vorið . Fylkir er með tvö stig og Víkingur Ólafsvík með eitt . Þessi staða gæti breyst í næstu umferð , því þá sækja Skagamenn Ólafsvíkinga heim og verður sá leikur sýndur í beinni útsendingu á Stöð 2 Sport . Þorvaldur gerði þær breytingar á liði Skagamanna að Andri Geir Alexandersson kom í miðja vörnina með Kára Ársælssyni og Jóhannes Karl var færður fram á miðjuna ásamt Jóni Vilhelm fyrir aftan fremsta sóknarmanninn Ármann Smára Björnsson . Skagamenn byrjuðu ágætlega í leiknum og sóttu fyrstu mínúturnar . Það var hins vegar eins og blaut tuska framan í Akurnesinga þegar gestirnir skoruðu á 13. og 16. mínútu , fyrst Hörður Sveinsson og síðan Arnór Ingvi Traustason . Rammur rangstöðufnykur var af fyrsta markinu en í báðum tilföllum var vörn ÍA illa á verði . Skagamenn náðu að sýna karakter og rífa sig upp eftir mörkin og voru í heild að skapa mun meira í sókninni en jafnvel í öllum deildarleikjum sumarsins fram til þessa . Þeim batamerkjum ber að fagna . Eftir nokkrar góðar sóknir tókst þeim að minnka muninn á 25. mínútu , en í sömu sókninni hitti Ármann Smári boltann illa í dauðafæri en skoraði síðan með skoti úr teignum eftir skallasendingu frá Jóni Vilhelm Ákasyni . ÍA var eftir þetta betra liðið á vellinum en staðan breyttist ekki til leikhlés , þá var hún 2 : 1 fyrir Keflavík . Skagamenn byrjuðu síðan seinni hálfleikinn vel og á 51. mínútu kom eitt fallegasta mark sumarsins . Jóhannes Karl Guðjónsson tók þá aukaspyrnu af 25 metra færi og boltinn söng upp í þaknetinu hægra megin við markvörð Keflvíkinga . Áfram voru svo Skagamenn betri og gerðu harða atlögu að marki Keflvíkinga , m.a. komst gamla brýnið Dean Martin í algert dauðafæri , en varnarmanni Keflvíkinga tókst að bjarga á síðustu stundu . Þetta gerðist skömmu áður en Keflvíkingar komu meira inn í leikinn og þeir voru betri aðilinn síðasta korterið í leiknum . Aftur sofnaði vörn Skagamanna á verðinum á 84. mínútu þegar Magnús Þór Magnússon skoraði sigurmark Keflvíkinga með skalla úr markteignum eftir hornspyrnu . Skagamenn gerðu allt hvað þeir gátu til að jafna en Keflvíkingar fóru sigurreifir af velli , eftir þennan 3 : 2 sigur . Þorvaldur Örlygsson og hans menn í stjórn Skagaliðsins þurfa nú að stappa stálinu í mannskapinn og bæta það sem aflaga fór í þessum leik áður en haldið verður til Ólafsvíkur á sunnudaginn .